Khrono: Regjeringen dropper alders- og kjønnspoeng - fjerner karakterkrav i sykepleie
Regjeringen kommer med flere endringer i fremtidige studentopptak. Nettavisen for høyere utdanning, Khrono skriver at de viktigste endringene blir at regjeringen fjerner dagens karakterkrav for sykepleierutdanningen, samt tar bort alderspoeng og bytter ut kjønnspoeng med kjønnskvoter. Lekkasjene fra det som skal legges frem førstkomende fredag stemmer overens med Kunnskapsdepartementets invitasjon til presentasjonen av endringene. Der heter det at regjeringen vil legge til rette for at flere kommer raskere i gang med høyere utdanning, og at opptaksregelverket blir enklere. Større tilgjengelighet Samtidig vil regjeringen styrke egenart og relevans i utdanningen til sentrale femtidsyrker som lærere, ingeniører og helse- og sosialarbeidere. En rekke grep skal gjøre disse yrkene mer praksisnære og tilgjengelige for flere, skriver departementet. Og dette gjelder kanskje spesielt for sykepleierutdanningen, der karakterkravene i norsk og matte skal fjernes, ifølge både Khrono og NRK. Karakterkravene til lærerutdanningen skal imidlertid beholdes, erfarer statskanalen. Høyre-politiker i Stortingets helsekomité, Tone W. Trøen, er selv utdannet sykepleier. Hun reagerer skarpt på det som er kommet frem om endringene i opptaket. – Å senke kravene til sykepleierstudentene kan få alvorlige konsekvenser. Gjennom dette grepet er regjeringen villig til å kompromisse med kvalitet og kompetanse. Det fører helsetjenesten i fullstendig feil retning. I ytterste konsekvens vil det true pasientsikkerheten, sier Trøen. Sammen med sykepleiernes egen studentorganisasjon og Sykepleierforbundet gikk hun ut og refset høyere utdanningsminister Oddmund Hoel (Sp) for hans signaler om å ta bort kartakterkravene - i Stortinget allerede i februar. Mer kompleks yrkeshverdag Hun minner om at sykepleiere skal ta beslutninger i møte med pasienter med stadig mer sammensatte og komplekse sykdommer.  - Da er det faglige grunnlaget i utdanningen en avgjørende viktig støtte. Teoridelen bidrar til at sykepleiere har god faglig kunnskap når de skal ta avgjørende kliniske beslutninger i sitt arbeid, sier Trøen. Tidligere Ap-politiker på Stortinget, Marianne Aasen, ledet det regjeringsnedsatte Opptaksutvalget, som kom med en rekke drastiske endringsforslag i sin rapport. Regjeringen kommer til å la være å følge flere av disse forslagene, som blant annet innebar innføring av en felles opptaksprøve og ta bort muligheten for å forbedre karakterer etter videregående. Kunnskapsdepartementet vil verken bekrefte eller avkrefte opplysningene i denne artikkelen, skriver Anders Lundell i KDs kommunikasjonsavdeling til VG. Opptaket til høyere utdanning for studieåret 2024-2025 vil ikke bli påvirket av forslagene, har Kunnskapsdepartementet tidligere meldt.  
Regjeringen foreslår endringer i sin nye modell for studentopptak. Fjerner karakterkrav for sykepleierutdanning, generelle alderspoeng, og bytter kjønnspoeng med kjønnskvoter. Målet er raskere og enklere opptak til høyere utdanning. Styrke relevans i utdanning for fremtidsyrker som lærere, ingeniører og helsearbeidere. Endringene skal behandles av Stortinget, og kan innføres tidligst til studieåret 2025/2026.